钦定古今图书集成/方舆汇编/职方典/第1252卷 > 《桂阳军学记》前人
## 钦定古今图书集成/方舆汇编/职方典/第1252卷 > 《桂阳军学记》前人

“学之不讲也久矣。今去圣虽远，而微言著于简编，理
义存乎人心者，不可泯也。善学者求诸此而已。”虽然，
圣人之书未易读也。盖自异端之术行，而士迷其本
真；文采之习胜，而士趋于蹇浅。又况平居所之从事，
不过为觅举媒利之计尔。如是而读圣贤之书，不亦
难乎？故学者当以立志为先，不为异端昧，不为文采
眩不为利禄汨，而后可以言读书。圣人之书，大要教
人使不迷失其本心者也。一人之心，天地之心，其周
流而该遍者，本体也。在乾坤曰元，而在人所以为人
也。故曰：“元者，善之长也。”而孟子曰：“仁也者，人也”，合而
言之道也。《传》曰：“仁者，天地之心也。”而人之以私伪胜
者，昧于义，动于欲，乱于意，而其本体以陷溺也。虽曰
陷溺，然未遽沦没也。辟诸牛山之木，日夕间岂无萌
糵之生？患在人不能识之耳。圣贤教人以求之，使之
致其格物之方，亲切于动静语默之中而有发乎此，
则进德有地矣。故其于心也，治其乱，收其放，明其蔽，
安其危，而其广大无疆之体可得而存矣。此学之大
端也。